РУСДРАМ Саранск имҩаԥысуаз афестиваль иалауриатхеит
15:46 24.10.2021 (ирҿыцуп: 15:49 24.10.2021)
Жьҭаара 22 инаркы 28 нӡа Саранск имҩаԥысуеит мрагылареи ааигәа иҟоуи аҳәаанырцәтәи атәылақәа рыҟны аурыс драматә театрқәа Жәларбжьаратәи рфестиваль-афорум "Соотечественники".
АҞӘА, жьҭаара 24- Sputnik, Асмаҭ Ҵәыџьԥҳа. Фазиль Искандер ихьӡ зху аурыс драматә театр, жьҭаара 23 рзы жәларбжьаратәи афестиваль "Соотечественники" иалауриатхеит. Абри атәы Sputnik акорреспондент илзеиҭеиҳәеит, атеатр адиректор Иракли Хьынҭәба.
Афестиваль иалахәын Урыстәыла, Казахстан, Белоруссиа, Ермантәыла, Аԥсны. Афестиваль аҳәаақәа ирҭагӡаны РУСДРАМ иқәнаргылеит аспектакль "Кьоџьаа рҭыӡшәа"
"Аспектакль ашьҭахь, еицырдыруа атеатр акритикцәа злахәыз ахцәажәара мҩаԥысит. Уаҟа арежиссиор иуси ҳартистцәа рҟазареи ахәшьара ҳаракы аҭан. Аиашаз, афестивальқәа рыҟны шамахамзар имаҷуп аекспертцәа реилазаара зегь еицҿакны ахәшьара бзиа анарҭо. Ари ахәаԥшцәагьы ҳаргьы ҳзыҳәан ныҳәак иаҳзаҩызахеит", - иҳәеит Хьынҭәба.
Агастрольқәа рҳәаа иҭагӡаны РУСДРАМ иаҭаараны иҟоуп Тамбов, Иарославль, Иваново, Твер. Артистцәа Аԥсныҟа ихынҳәуеит абҵара 2 азы.